Paîs Basc: manifestazion pe uficialitât plene dal euskara in Navare
Cundut dal brut timp a jerin passe 5 mil lis personis che ai 22 di Novembar a àn sfilât pes stradis di Iruñea / Pamplona par rivendicâ la uficialitât dal euskara – la lenghe basche – in dute la Navare. La iniziative, poiade di diviersis organizazions politichis, sindacâls e sociâls, e veve chê di denunciâ lis limitazions e lis divisions imponudis cu la leç linguistiche navare dal 1986 e di domandâ il rispiet dai dirits linguistics di ducj i citadins. Il ricognossiment dal status di une lenghe nol baste se po a mancjin i contignûts e i mieçs par garantî l’ûs normâl di chê lenghe in ducj i setôrs, a àn dite i organizadôrs de manifestazion che po a àn zontât che cheste rivendicazion no je un mateç di pôcs di lôr, ma alc di leât ad in dopli cul rispiet dai dirits umans che, chei linguistics, a ‘nt son part. “O domandìn une lenghe par gjoldi cul cjant dai bertsolaris, che si scolti tes cusinis dai cjasâi – si à dite intant de manifestazion – ma che si scolti ancje tes aulis des universitâts, tai mieçs di comunicazion e intal Parlament… O volìn vivi par basc in plene normalitât: alc che invezit, in dì di vuê, nol è pussibil.”
Font: Gara, 23/11/08
fur_Latn fur_Latn oci_Latn